**Njoftim për zhvillimin e konsultimit publik me grupet e interesit, lidhur me projektligjin “Për dekoratat në Republikën e Shqipërisë”**

Projektligji “Për dekoratat në Republikën e Shqipërisë” ka për qëllim krijimin dhe organizimin e sistemit të dekoratave në Republikën e Shqipërisë. Ato jepen si shenjë mirënjohjeje ndaj shtetasve shqiptarë apo të huaj për kontributin e dhënë dhe meritat e shquara apo të veçanta, civile ose ushtarake, ndaj shtetit dhe kombit shqiptar.

Projektligji paraqet risi (njëkohësisht edhe rikthim në traditën shtetërore të dikurshme) në shumë drejtime që lidhen me çështjet e llojeve të dekoratave, autoritetet përgjegjëse për dhënien e tyre si dhe procedura që ndiqet për dhënien e tyre, në raport me ligjin nr.112/2013, “Për dekoratat, titujt e nderit, medaljet dhe titujt vendorë të nderit në Republikën e Shqipërisë”, të ndryshuar (ligji nr.112/2013).

Projektligji ka efekt në buxhetin e shtetit, që vjen si pasojë e krijimit të një organi të ri (Kancelaria së Urdhrave dhe Medaljeve). Ky efekt i përafërt, për një numër prej 10 nëpunësish, parashikohet të jetë i ndarë në zërat buxhetorë të mëposhtëm:

Paga dhe sigurime shoqërore për një vit, në vlerën rreth 13.500.000 lekë;

Investime, në vlerën rreth 3.900.000 lekë;

Shpenzime etj., në vlerën prej 24.000.000 lekë.

Në aspekt të krijimit dhe prodhimit të dekoratave, projektligji nuk parashikohet të ketë efekte financiare shtesë, duke patur parasysh se fondet për këtë qëllim janë të përfshira në buxhetin që është miratuar në kuadër të ligjit nr.112/2013, “Për dekoratat, titujt e nderit, medaljet dhe titujt vendorë të nderit në Republikën e Shqipërisë”, i ndryshuar dhe të ligjit nr.9/2015 “Për medaljet në Forcat e Armatosura të Republikës së Shqipërisë”.

Palët e interesuara janë të ftuar për të paraqitur komentet dhe rekomandimet e tyre për projektaktin, brenda 20 ditëve pune nga data e shpalljes së këtij njoftimi, në adresën e koordinatorit për njoftimin dhe konsultimin publik: merita.bundo@kryeministria.al

Projektligji “Për dekoratat në Republikën e Shqipërisë” si dhe relacioni përkatës gjendet në linkun e mëposhtëm:

1. Projektligji “Për dekoratat në Republikën e Shqipërisë”
2. Relacioni i projektligjit.